Sklep X Ips 443/2007
Datum: 2007-11-14T01:00:00.000+01:00
ecli: ECLI:SI:VSRS:2007:X.IPS.443.2007
opravilna_stevilka_ii_stopnje: Sodba UPRS (zunanji oddelek v Mariboru) U 8/2007
sodisce: Vrhovno sodišče
oddelek: Upravni oddelek
podrocje: UPRAVNI SPOR
institut: procesna - zavrženje revizije, ki jo vloži stranka sama - omejena postulacijska sposobnost - dokazilo o opravljenem pravniškem državnem izpitu

## Jedro

Ker je revidentka vložila revizijo sama in ni izkazala, da ima opravljen pravniški državni izpit, revizija ni dovoljena (3. odstavek 83. člena ZUS-1). Zato je revizijsko sodišče na podlagi 89. člena ZUS-1 revizijo zavrglo.

## Izrek

Revizija se zavrže.

## Obrazložitev

V obravnavani zadevi je revidentka dne 14.5.2007 zoper sodbo sodišča prve stopnje, št. U 8/2007-5 z dne 27.3.2007, vložila revizijo. Ker je revizijo vložila sama in ob vložitvi revizije ni predložila dokazila o tem, da so za vložitev revizije izpolnjeni pogoji po določbi 2. odstavka 22. člena Zakona o upravnem sporu (Uradni list, št. 105/2006, ZUS-1), jo je Vrhovno sodišče Republike Slovenije pozvalo, da v roku 15 dni predloži dokazilo o opravljenem pravniškem državnem izpitu ter jo opozorilo na posledice, če revizije v tem roku ne bo dopolnila. Revidentka, ki je sklep Vrhovnega sodišča Republike Slovenije, št. X Ips 443/2007-3 z dne 30.8.2007, po podatkih spisov prejela dne 31.8.2007, na ta sklep ni odgovorila.

Revizija ni dovoljena.

Revizija je izredno pravno sredstvo, za katero ZUS-1 in Zakon o pravdnem postopku (ZPP), ki se na podlagi 1. odstavka 22. člena ZUS-1 primerno uporablja za vprašanja postopka, ki niso urejena v ZUS-1, predpisujeta pogoje, kdaj, kako in kdo sme to izredno pravno sredstvo vložiti. ZUS-1 v 2. odstavku 22. člena določa, da se v postopku v upravnem sporu ne uporablja 3. odstavek 86. člena ZPP, ter da v postopku z izrednimi pravnimi sredstvi lahko stranka opravlja dejanja v postopku samo po pooblaščencu, ki ima opravljen pravniški izpit. Po določbi 1. odstavka 86. člena ZPP smejo stranke opravljati pravdna dejanja osebno ali po pooblaščencu, vendar le, če ima stranka ali njen zakoniti zastopnik opravljen pravniški državni izpit (4. odstavek 86. člena ZPP).

Revidentka, ki je osebno vložila revizijo, ne zatrjuje, da ima opravljen pravniški državni izpit, niti na poziv sodišča ni predložila potrdila o tem. Ker je torej revidentka vložila revizijo sama in ni izkazala, da ima opravljen pravniški državni izpit, revizija ni dovoljena (3. odstavek 83. člena ZUS-1). Zato je revizijsko sodišče na podlagi 89. člena ZUS-1 revizijo zavrglo.